和賓客相國詠雪
作者：許渾
朝代：唐

paragraphs: 近臘千巖白，迎春四氣催。
雲陰連海起，風急度山來。
盡日隋堤絮，經冬越嶺梅。
豔疑歌處散，輕似舞時迴。
道蘊詩傳麗，相如賦騁才。
霽添松篠媚，寒積蕙蘭猜。
暗漲宮池水，平封輦路埃。
燭龍初照耀，巢鶴乍裴回。
簷日瓊先挂，牆風粉旋摧。
五門環玉壘，雙闕對瑤臺。
綺席陵寒坐，珠簾遠曙開。
靈芝霜下秀，仙桂月中栽。
卷幌書千帙，援琴酒百桮。
垂休編太史，呈瑞表中台。
皓夜迷三徑，浮光徹九垓。
茲辰是豐歲，歌詠屬良哉。